It-tiġdid tal-poplu U jiġri li l-għadd ta' wlied Iżrael ikun bħar-ramel tal-baħar li ma jitkejjilx u lanqas jingħadd. U jiġri li fil-post fejn kienu jgħidulhom: 'M'intomx il-poplu tiegħi,' jibdew jgħidulhom: 'Intom ulied Alla l-ħaj'. Imbagħad ulied Ġuda u wlied Iżrael jinġemgħu flimkien, u jaħtru kap wieħed għalihom u jitilgħu mill-art: għax kbir ikun jum Ġeżragħel. Għidu lil ħutkom subien, 'Għammi ', u lil ħutkom bniet, 'Ruħama'. Id-dnub ta' Gomer "Tlewmu ma' ommkom! Tlewmu magħha! għax hi mhijiex marti, u jien m'iniex żewġha. Ħa twarrab iż-żina tagħha minn fuq wiċċha, u l-adulterji tagħha minn ħobbha. Li ma nneżżagħhiex għarwiena , u nagħmilha bħal dakinhar li twieldet, u nġibha bħad-deżert u nagħmilha bħal art niexfa, u noqtolha bil-għatx. Lanqas għal uliedha ma nħenn għax huma wlied iż-żina; għax ommhom żniet. Dik li wildithom waqgħet fl-għajb għax hi qalet: 'Jiena mmur wara ħbiebi għax huma tawni l-ikel u l-ilma, is-suf u l-għażel, iż-żejt u x-xorb tiegħi.' Għalhekk nagħlqilha triqitha bix-xewk, nibnilha ħajt madwarha, biex ma ssibx mogħdija. Tmur tiġri wara ħbiebha, u ma tilħaqhomx; tmur tfittixhom u ma ssibhomx. U tgħid: 'Nerġa' lura għand l-ewwel żewġi, għaliex kont aħjar f'dak iż-żmien minn issa.' Hi ma għarfitx li kont jien li tajtha l-qamħ u l-inbid u ż-żejt, u kattartilha l-fidda u d-deheb li bihom għamlu 'l Bagħal. "Għalhekk nerġa' nieħu lura l-qamħ tiegħi f'waqtu, l-inbid tiegħi f'waqtu, nieħu lura s-suf u l-għażel tiegħi li kienu jgħattu l-għera tagħha; nikxef l-għajb tagħha quddiem ħbiebha, u ħadd ma jeħlisha minn idejja. U ntemm il-ferħ kollu tagħha, il-festi, il-qamar ġdid, is-Sibtijiet u l-btajjel kollha tagħha. Nagħmel ħerba d-dwieli u t-tin tagħha, li għalihom qalet: 'Dawn huma l-ħlas li tawni ħbiebi', nagħmilhom masġar fejn jirgħu l-bhejjem tar-raba'. Inġegħelha tħallas għall-jiem kollha li fihom offriet l-inċens quddiem Bagħal , u żżejnet bid-deheb u l-ġawhar u ġriet wara ħbiebha; u lili nsietni," jgħid il-Mulej. Imħabba mill-ġdid "Għalhekk, araw, jiena se niġbidha, neħodha fid-deżert u lil qalbha nkellem . Minn hemm nagħtiha lura l-għelieqi tad-dwieli li kellha, u wied Għakor ikunilha bieb għat-tama. Hemmhekk hi twieġeb bħal fi żmien żgħożitha, bħal fi żmien ħruġha minn art l-Eġittu. U jiġri f'dak il-jum, oraklu tal-Mulej, li hi ssejjaħli: 'Żewġi'; lili ma ssejjaħlix 'Sidi ', iżjed. Inneħħilha minn fommha isem il-Bagħalim u isimhom ma ssemmihx aktar. U f'dak il-jum nagħmel patt għalihom mal-bhejjem tar-raba' u mat-tjur tal-ajru mal-annimali li jitkaxkru mal-art, u nkisser minn fuq l-art il-qaws, ix-xabla u l-gwerra; kulħadd jorqod moħħu mistrieħ. "Għal dejjem ngħarrsek miegħi , ngħarrsek miegħi fis-sewwa u l-ħaqq, fl-imħabba u l-ħniena, b'rabta fidila jiena ngħarrsek miegħi, u int tagħraf lill-Mulej . F'dak il-jum, oraklu tal-Mulej, is-smewwiet ikollhom tweġiba mingħandi, u l-art ikollha tweġiba mingħandhom; u l-qamħ u l-inbid u ż-żejt ikollhom tweġiba mill-art, u Ġeżragħel ikollu tweġiba mingħandhom. U niżirgħu għalija fl-art, u nħobb lil 'Lo-ruħama' , u lil 'Lo-għammi' ngħidlu: 'Inti l-poplu tiegħi' u hu jgħidli: 'Alla tiegħi'."